Heusden
<s>Heusden je općina od 45,557 stanovnika i grad od 1,280 stan. na jugu Nizozemske u Provinciji Sjeverni Brabant.</s>

<s>Općina Heusden proširena je 1935. kooptiranjem Općine Herpt, i 1997. općinama Drunen i Vlijmen.</s>

<s>Tako da se danas pored istoimenog grada, u njoj nalaze i naselja; Doeveren, Drunen, Elshout, Haarsteeg, Hedikhuizen, Heesbeen, Herpt, Nieuwkuijk, Oudheusden i Vlijmen, i zaseoci; De Hoeven, Fellenoord, Giersbergen , Kuikse Heide, Luttelherpt i Wolfshoek.</s>

<s>Paradoksalno je da su i Drunen  sa 17,895 stan., i Vlijmen sa 15,825 stan. puno veći od samog Heusdena koji jedini ima status grada.</s>

<s>Geografske karakteristike</s>

<s>Heusden se prostire duž južne obale Rijeke Maas (Meuse), udaljen 15 km zapadno od centra 's-Hertogenboscha.</s><s>Pored grada prolazi autoput A4 (Rijksweg 4) kojim je povezan sa Antwerpenom, Rotterdamom i Duisburgom.</s>

<s>Historija</s>

<s>Grofovi Heusdena koji su ispočetka živjeli u zamku pored današnjeg naselja Oudheusden - odlučili su u 12. vijeku izgraditi novi zamak u močvari na meandru Rijeke Maas.</s><s>Taj zamak je bio jedna od prvih utvrda sa opkopom u Niskim zemljama.</s><s>Tokom vijekova konstantno je dograđivan sve do 1680. kad je grom udario u 40 metara visoki toranj u kome je bilo i skladište baruta.</s><s>Zamak je potpuno razoren, a i grad je pretrpio golemu štetu.</s>

<s>Tokom 13. vijeka izniklo je snažno naselje između zamka i Rijeke Maas.</s><s>Prvi bedemi sa gradskim vratima i tornjevima sagrađeni su u 14. vijeku, zahvaljujući naporima brabantskih vojvoda.</s><s>Grofovi od Heusdena izumrli su tokom 14. vijeka, pa je Heusden zbog svog položaja na 
granici Brabatskog vojvodstva, Holandske grofovije i Vojvodstva Gelre postao predmet borbi između njih.</s><s>U tim borbama pobijedili su Holandski grofovi pa je tako Heusden sve do 1815. ostao holandska utvrda na brabantskom teritoriju.</s>

<s>Grad se u 16. vijeku pridružio Nizozemskoj revoluciji pa je između 1580. - 1589. ojačan bastionima i opkopima.</s><s>Utvrda je spektakularno proširena za dvanaestogodišnjeg primirja (1609. - 1621.), jer je bila strateški važna za obranu južnih granica Nizozemske Republike.</s><s>I za vladavine Batavijske Republika (1795. - 1806.) i marionetske Kraljevine Holandije (1806. – 1810.) Heusden je nastavio egzistirati kao vojnički grad.</s>

<s>To se promjenilo za Ujedinjene Kraljevine Nizozemske kad je kralj Willem I odlučio da mu Heusden kao utvrda više netreba.</s><s>Kako je Heusden financijski ovisio o vojsci, usljedilo je propadanje i osiromašenje grada.</s>

<s>Posljednji udarac osiromašenom i umornom gradu desio se za Drugog svjetskog rata kad su jedinice Wehrmachta prilikom povlačenja u novembru 1944. minirale gradsku vijećnicu, eksplozija je uništila zgradu a pod ruševinama je život izgubilo 134 stanovnika.</s>

<s>Nakon rata razmišljalo se da se sruši čitav grad i podigne potpuno novi, ali se od 1960-ih krenulo u njegovu obnovu.</s>

<s>Privreda
Heusden je danas pretežno trgovačko- uslužni centar, od industrije ima brodogradilište TeamCo Shipyard BV, specijalizirano za gradnju riječnih brodova.</s>

<s>Izvori</s>

<s>Vanjske veze</s>

<s>Gemeente Heusden (službene stranice)</s>

<s>Gradovi u Nizozemskoj
Opštine u Nizozemskoj</s>

